SAL ontken hy onderhandel oor Afrika-alliansie - Sakenuus - Republikein
Thursday, January 17th, 23:07:49
03 January 2019 | Sakenuus
Hanlie Stadler – Die Suid-Afrikaanse Lugdiens (SAL) ontken dat hy deelneem aan onderhandelings om ’n alliansie van lugdienste in Afrika te vorm.
Die Suid-Afrikaanse Lugdiens herbeding kodedeelooreenkomste, maar nie nouer alliansies nie.
Tlali Tlali, die SAL se hoof van mediabetrekkinge, het aan Netwerk24 gesê die sogenaamde Africa Alliance “is nie op die oomblik deel van die gesprek nie”.
“Ons is op die oomblik in geen gesprek met enige lugdiens op die vasteland om ’n Africa Alliance-lugdiensnetwerk te vorm nie.
“Ons fokus is op die hersiening van kodedeelooreenkomste wat reeds bestaan, en op die bou van strategiese vennootskappe en betrekkinge sodat ons ander vorms van samewerking kan ontgin met lugdienste wat ons aspirasies deel.”
Tlali se reaksie kom enkele dae nadat Air Mauritius deur Bloomberg oor die onderhandelinge aangehaal is. Volgens Soma Appavou, uitvoerende hoof van Air Mauritius, sou dit kon beteken dat die lugdienste instandhouding, opleiding, verkryging en ander funksies ook deel.
Die SAL het wel reeds ’n kodedeelooreenkoms met Air Mauritius.
Tlali sê die SAL het 24 handelsooreenkomste met lugdienste oor die wêreld heen en hulle word tans hersien “om meer waarde daaruit te put”. “Sodra ons gesprekke met enige van dié vennote (insluitend Air Mauritius) afgehandel is, sal ons aankondigings doen op dieselfde manier waarop ons ons verbeterde verhouding met Emirates Airlines aangekondig het.”
Al vier die staatsbeheerde Afrika-lugdienste wat met betrekking tot die alliansie genoem is, ly enorme verliese. – Netwerk24